Vesthimmerlands Cykelcenter, der ligger temmelig centralt i Aars, blev onsdag aften udsat for tyveri. Gennem en smadret rude er der blevet stjålet cykler til en værdi på mellem 350-400.000 tusinde kroner. Det oplyser cykelhandler Flemming Vejs til TV2 Nord. Det vides endnu ikke præcist hvor mange cykler, der er blevet stjålet, men det er i hvert fald over 20, anslår cykelhandleren. Det er både dyre mountainbikes og elcykler, der er snuppet. Det fortæller politikommissær Mikkel Brügmann. - Vi har ikke så meget at gå efter, så vi håber, at nogen har set noget. Det må have givet lidt bevægelse i byen, for det kræver da mere end en personbil at transportere alle de cykler, siger han. Nordjyllands Politi er i øjeblikket i færd med de tekniske undersøgelser. Man regner med, at der er mere end én gerningsmand, da mange cykler er blevet stjålet.

Opsummering:
Hvis du har set noget mistænkeligt onsdag aften i Aars centrum, kan politiet kontaktes på telefon 114.